title: Odluka Komisije (EU) 2016/566 оd 11. travnja 2016. o osnivanju Upravljačke skupine na visokoj razini za upravljanje digitalnim pomorskim sustavom i uslugama i o stavljanju izvan snage Odluke 2009/584/EZ

text:
               12.4.2016

               HR

               Službeni list Europske unije

               L 96/46

         ODLUKA KOMISIJE (EU) 2016/566
   оd 11. travnja 2016.
   o osnivanju Upravljačke skupine na visokoj razini za upravljanje digitalnim pomorskim sustavom i uslugama i o stavljanju izvan snage Odluke 2009/584/EZ
   EUROPSKA KOMISIJA,
   uzimajući u obzir Ugovor o funkcioniranju Europske unije,
   budući da:

               (1)

               Komisija je na razini politike odgovorna za upravljanje i razvoj Sustava Unije za razmjenu pomorskih informacija, uključujući središnji sustav SafeSeaNet, sustav CleanSeaNet i odgovarajuće dijelove Sustava za identifikaciju i praćenje na velikim udaljenostima (LRIT), njihovu integraciju i interoperabilnost te za nadzor sustava SafeSeaNet, u suradnji s državama članicama.

               (2)

               Točkom 2.2. Priloga III. Direktivi 2002/59/EZ Europskog parlamenta i Vijeća (1) predviđeno je osnivanje upravljačke skupine na visokoj razini za pitanja navedena u toj Direktivi. Ta je upravljačka skupina osnovana Odlukom Vijeća 2009/584/EZ (2).

               (3)

               Nakon izmjene Priloga III. Direktivi 2002/59/EZ, uključujući i njegovu točku 2.2., Direktivom Komisije 2014/100/EU (3) tim se pravilom, za razliku od prethodne situacije, predviđa niz novih zadataka u pogledu pomaganja u upravljanju sustavom i integriranim uslugama. Time se u praksi omogućuje daljnje pojednostavljenje postojećeg upravljanja i smanjivanje broja skupina u cilju smanjenja administrativnog opterećenja i pojednostavljenja obveza izvješćivanja.

               (4)

               Potrebno je stoga regulirati te nove zadatke s obzirom na odluku Komisije o osnivanju upravljačke skupine na visokoj razini.

               (5)

               Uputno je također upravljačkoj skupini na visokoj razini dodijeliti i određene druge zadatke koji su blisko povezani s onima iz Direktive 2002/59/EZ i u skladu s kompetencijama skupine. Stoga bi skupina trebala pomagati Komisiji u ispunjavanju njezina zadatka iz članka 3. stavka 2. Direktive 2010/65/EU Europskog parlamenta i Vijeća (4), u uspostavljanju i održavanju suradnje sa stručnom skupinom/stručnim skupinama i u poboljšavanju već uspostavljene suradnje svih uključenih relevantnih tijela u državama članicama, praćenju povezanosti i interoperabilnosti sustava te bi također trebala omogućiti razmjenu iskustava i dobre prakse svih uključenih stranaka, uključujući dionike iz sektora industrije.

               (6)

               Također je potrebno voditi računa o tehničkom razvoju i napretku, kao i o strateškim pitanjima koja su povezana s budućim razvojem sustava, uzimajući u obzir posebno potporu europskom prostoru pomorskog prometa bez granica i ostalim relevantnim politikama i zakonodavstvu Unije. To može biti korisno i za razvoj dobrovoljnog procesa Zajedničkog okruženja za razmjenu informacija (CISE).

               (7)

               U skladu s točkom 2.2. Priloga III. Direktivi 2002/59/EZ, upravljačka skupina na visokoj razini treba se sastojati od predstavnika država članica i Komisije. Njome predsjeda predstavnik Komisije. Zbog kontinuiteta poželjno je da njezini sadašnji članovi imenovani u skladu s Odlukom 2009/584/EZ ostanu na funkcijama na koje su imenovani do kraja svojeg aktualnog mandata.

               (8)

               Europska agencija za pomorsku sigurnost (EMSA) odgovorna je za tehničku provedbu Sustava Unije za razmjenu pomorskih informacija u suradnji s državama članicama i Komisijom, u skladu s Direktivom 2002/59/EZ i u odnosu na pružanje potpore državama članicama u okviru provedbe Direktive 2010/65/EU, posebno olakšavanjem elektroničkog prijenosa podataka posredstvom sustava SafeSeaNet u skladu s Uredbom (EZ) br. 1406/2002 Europskog parlamenta i Vijeća (5). Ona stoga treba biti stalno uključena u rad upravljačke skupine na visokoj razini.

               (9)

               Trebalo bi utvrditi pravila o objavljivanju informacija za članove skupine.

               (10)

               Obrada osobnih podataka trebala bi se provoditi u skladu s Uredbom (EZ) br. 45/2001 Europskog parlamenta i Vijeća (6).

               (11)

               Odluku 2009/584/EZ trebalo bi staviti izvan snage,

         DONIJELA JE OVU ODLUKU:
   Članak 1.
   Predmet
   Ovime se osniva Upravljačka skupina na visokoj razini za upravljanje digitalnim pomorskim sustavom i uslugama (dalje u tekstu: „HLSG”).
   Članak 2.
   Zadaci
   Ne dovodeći u pitanje vlasništvo država članica nad podacima, zadaci su HLSG-a:

               (a)

               kako je određeno u točki 2.2. Priloga III. Direktivi 2002/59/EZ;

               (b)

               pomagati Komisiji u ispunjavanju njezinih zadataka navedenih u članku 3. stavku 2. Direktive 2010/65/EU, posebno pomagati u razvoju tehničkih mehanizama za usklađivanje i koordinaciju službenih postupaka prijave unutar Unije uz poboljšavanje integracije, ponovnog korištenja i dijeljenja informacija u sustavu, omogućavanje jedinstvenog prijavljivanja čime se olakšava uspostava europskog prostora pomorskog prometa bez granica;

               (c)

               uspostaviti i održavati suradnju sa stručnim skupinama za posebne zadatke povezane s radom, korištenjem i funkcioniranjem Sustava Unije za razmjenu pomorskih informacija, sustava jedinstvenih nacionalnih prozora, nacionalnih SafeSeaNet-ova ili drugih elektroničkih sustava i njihovom interoperabilnošću, u skladu s opisom posla koji odredi HLSG;

               (d)

               uspostaviti suradnju između tijela država članica i Komisije u vezi s:

                           —

                           člankom 23. Direktive 2002/59/EZ,

                           —

                           pitanjima koja se odnose na uvjete uporabe sustava i integriranih pomorskih usluga;

               (e)

               pratiti povezanost i interoperabilnost nacionalnih jedinstvenih prozora i Sustava Unije za razmjenu pomorskih informacija, kao i drugih relevantnih europskih sustava za upravljanje informacijama;

               (f)

               osigurati razmjenu iskustava i dobre prakse u smislu članka 20. stavka 3. Direktive 2002/59/EZ.

         Članak 3.
   Savjetovanje
   Komisija se može savjetovati s HLSG-om o svim pitanjima koja se odnose na zadatke iz članka 2. te tehničko funkcioniranje i budući razvoj jedinstvenog prozora, Sustava Unije za razmjenu pomorskih informacija, na centralnoj i decentraliziranoj razini, uključujući njegov doprinos praćenju i nadzoru pomorskog prometa uz cjeloviti pristup u svrhu ostvarivanja ciljeva iz Direktive 2002/59/EZ i Direktive 2010/65/EU.
   Članak 4.
   Članstvo i imenovanje
   1.   HLSG se sastoji od predstavnika država članica i Komisije.
   2.   Komisija za članstvo u HLSG-u imenuje više dužnosnike.
   3.   Svaka država članica imenuje najviše dva člana i odgovarajući broj zamjenika. Zamjenici se imenuju pod istim uvjetima kao i članovi. Zamjenici automatski zamjenjuju članove koji su odsutni ili spriječeni. Samo viši dužnosnici mogu biti članovi i zamjenici.
   4.   Sadašnji članovi Upravljačke skupine na visokoj razini za SafeSeaNet ostaju na funkcijama na koje su imenovani do kraja svojeg mandata u skladu s člankom 3. stavkom 2. Odluke 2009/584/EZ.
   5.   Članovi imenovani u skladu sa stavkom 3. imenuju se na tri godine. Ostaju na dužnosti do smjene ili do isteka svojeg mandata. Njihov se mandat može produljiti.
   6.   Članovi koji više nisu u mogućnosti učinkovito sudjelovati u radu skupine, koji podnesu ostavku ili ne zadovoljavaju uvjete iz stavka 3. ovog članka ili članka 339. Ugovora mogu biti zamijenjeni na razdoblje do isteka njihova mandata.
   7.   Predstavnik Europske agencije za pomorsku sigurnost (EMSA) prisustvuje sastancima HLSG-a kao stalni promatrač. EMSA mora biti zastupljena na visokoj razini.
   8.   Predstavnici država EFTA-e koje su stranke Sporazuma o Europskom gospodarskom prostoru mogu prisustvovati sastancima HLSG-a kao promatrači.
   9.   Osobni podaci prikupljaju se, obrađuju i objavljuju u skladu s Uredbom (EZ) br. 45/2001.
   Članak 5.
   Funkcioniranje
   1.   HLSG-om predsjeda predstavnik Komisije.
   2.   Predstavnik Komisije koji predsjeda HLSG-om može od stručnjaka s određenim kompetencijama iz područja koje je na dnevnom redu zatražiti sudjelovanje u raspravi HLSG-a ili njegove podskupine prema potrebi. Nadalje, predstavnik Komisije može dodijeliti status promatrača pojedincima ili organizacijama u skladu s pravilom 8. stavkom 3. horizontalnih pravila o stručnim skupinama i državama kandidatkinjama.
   3.   Članovi i njihovi predstavnici te pozvani stručnjaci i promatrači moraju poštovati obvezu čuvanja profesionalne tajne koja je propisana Ugovorima i pripadajućim provedbenim pravilima te pravila Komisije o sigurnosti povezana sa zaštitom povjerljivih podataka EU-a iz priloga odlukama Komisije (EU, Euratom) 2015/443 (7) i 2015/444 (8). U slučaju kršenja tih obveza Komisija može poduzeti sve odgovarajuće mjere.
   4.   HLSG se obično sastaje u prostorijama Komisije. Komisija osigurava tajništvo za HLSG. Sastancima skupine mogu prisustvovati i drugi zainteresirani dužnosnici Komisije.
   5.   HLSG donosi svoj poslovnik na temelju standardnog poslovnika za stručne skupine koji je donijela Komisija.
   6.   Sve relevantne dokumente, kao što su dnevni red, zapisnici i podnesci sudionika, stavlja se na raspolaganje u okviru Registra stručnih skupina ili pomoću poveznice u Registru na posebnu internetsku stranicu gdje se nalaze informacije. Iznimke od objave moraju biti u skladu s Uredbom (EZ) br. 1049/2001 Europskog parlamenta i Vijeća (9).
   Članak 6.
   Troškovi sastanaka
   1.   Sudionici u aktivnostima HLSG-a ne primaju naknade za svoje usluge.
   2.   Komisija isplaćuje naknade putnih troškova i dnevnica sudionika u aktivnostima HLSG-a u skladu s važećim propisima Komisije.
   3.   Naknade tih troškova isplaćuju se u granicama raspoloživih odobrenih sredstava dodijeljenih u okviru godišnjeg postupka raspodjele sredstava.
   Članak 7.
   Stavljanje izvan snage
   Odluka 2009/584/EZ stavlja se izvan snage.
   Članak 8.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 11. travnja 2016.

            Za Komisiju

            Predsjednik

         Jean-Claude JUNCKER

      (1)  Direktiva 2002/59/EZ Europskog parlamenta i Vijeća od 27. lipnja 2002. o uspostavi sustava nadzora plovidbe i informacijskog sustava Zajednice i stavljanju izvan snage Direktive Vijeća 93/75/EEZ (SL L 208, 5.8.2002., str. 10.).

      (2)  Odluka Komisije 2009/584/EZ od 31. srpnja 2009. o osnivanju Upravljačke skupine na visokoj razini za upravljanje sustavom SafeSeaNet (SL L 201, 1.8.2009., str. 63.).

      (3)  Direktiva Komisije 2014/100/EU оd 28. listopada 2014. o izmjeni Direktive 2002/59/EZ Europskog parlamenta i Vijeća o uspostavi sustava nadzora plovidbe i informacijskog sustava Zajednice (SL L 308, 29.10.2014., str. 82.).

      (4)  Direktiva 2010/65/EU Europskog parlamenta i Vijeća od 20. listopada 2010. o službenom postupku prijave za brodove koji dolaze u luke i/ili odlaze iz luka država članica i o stavljanju izvan snage Direktive 2002/6/EZ (SL L 283, 29.10.2010., str. 1.).

      (5)  Uredba (EZ) br. 1406/2002 Europskog parlamenta i Vijeća od 27. lipnja 2002. o osnivanju Europske agencije za pomorsku sigurnost (SL L 208, 5.8.2002., str. 1.).

      (6)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

      (7)  Odluka Komisije (EU, Euratom) 2015/443 оd 13. ožujka 2015. o sigurnosti u Komisiji (SL L 72, 17.3.2015., str. 41.).

      (8)  Odluka Komisije (EU, Euratom) 2015/444 оd 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).

      (9)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.).


title: 2010/36/EZ: Odluka Vijeća od 29. travnja 2008. o potpisivanju i sklapanju Privremenog sporazuma o trgovini i trgovinskim pitanjima između Europske zajednice, s jedne strane, i Republike Srbije, s druge strane

text:
               11/Sv. 119

               HR

               Službeni list Europske unije

               92

         32010D0036

               L 028/1

               SLUŽBENI LIST EUROPSKE UNIJE

         ODLUKA VIJEĆA
   od 29. travnja 2008.
   o potpisivanju i sklapanju Privremenog sporazuma o trgovini i trgovinskim pitanjima između Europske zajednice, s jedne strane, i Republike Srbije, s druge strane
   (2010/36/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno članak 133., u vezi s člankom 300. stavkom 2. prvim podstavkom, i člankom 300. stavkom 3. prvom rečenicom,
   uzimajući u obzir prijedlog Komisije,
   budući da:

               (1)

               Do stupanja na snagu Sporazuma o stabilizaciji i pridruživanju između Europskih zajednica i njihovih država članica, s jedne strane, i Republike Srbije, s druge strane, potpisanog 29. travnja 2008., potrebno je odobriti Privremeni sporazum o trgovini i trgovinskim pitanjima između Europske zajednice, s jedne strane, i Republike Srbije, s druge strane (dalje u tekstu „Sporazum”).

               (2)

               Trgovinske odredbe sadržane u Sporazumu od iznimne su naravi, povezane s politikom koja se provodi u okviru procesa stabilizacije i pridruživanja i za Europsku uniju neće predstavljati presedan u trgovinskoj politici Zajednice u odnosu na treće zemlje, osim u odnosu na zemlje zapadnog Balkana.

               (3)

               Sporazum bi trebalo potpisati i odobriti,

         ODLUČILO JE:
   Članak 1.
   1.   Privremeni sporazum o trgovini i trgovinskim pitanjima između Europske zajednice, s jedne strane, i Republike Srbije, s druge strane, prilozi i protokoli priloženi uz taj Sporazum, kao i zajedničke izjave i izjava Zajednice priložene Završnom aktu odobravaju se u ime Zajednice.
   2.   Tekstovi iz stavka 1. priloženi su ovoj Odluci.
   Članak 2.
   Predsjednik Vijeća ovlašćuje se imenovati osobu(-e) ovlaštenu(-e) da u ime Europske zajednice potpiše(-u) Sporazum i položi(-e) izjavu o odobrenju predviđenu u članku 59. Sporazuma.

      Sastavljeno u Bruxellesu 29. travnja 2008.

            Za Vijeće

            Predsjednik

         D. RUPEL


title: 2011/144/EU: Odluka Vijeća od 15. veljače 2011. o sklapanju Privremenog sporazuma o partnerstvu između Europske zajednice, s jedne strane, i pacifičkih država, s druge strane

text:
               11/Sv. 057

               HR

               Službeni list Europske unije

               233

         32011D0144

               L 060/2

               SLUŽBENI LIST EUROPSKE UNIJE

               15.02.2011.

      ODLUKA VIJEĆA

   od 15. veljače 2011.
   o sklapanju Privremenog sporazuma o partnerstvu između Europske zajednice, s jedne strane, i pacifičkih država, s druge strane
   (2011/144/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. u vezi s člankom 218. stavkom 6. točkom (a) podtočkom iii. i člankom 218. stavkom 6. točkom (a) podtočkom v.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               Dana 12. lipnja 2002. Vijeće je ovlastilo Komisiju da započne pregovore za sklapanje Sporazuma o gospodarskom partnerstvu sa zemljama AKP-a.

               (2)

               Pregovori o Privremenom sporazumu o partnerstvu (dalje u tekstu: privremeni ESP) zaključeni su 23. studenoga 2007. s Papua Novom Gvinejom i Republikom Fidži.

               (3)

               Privremeni ESP još nije sklopljen. Stupanjem na snagu Ugovora iz Lisabona, u članku 218. Ugovora o funkcioniranju Europske unije utvrđen je postupak kojeg treba slijediti u tu svrhu.

               (4)

               Privremeni ESP bi trebalo sklopiti u ime Europske unije,

         DONIJELO JE OVU ODLUKU:
   Članak 1.
   Ovime se u ime Europske unije odobrava Privremeni sporazum o partnerstvu između Europske zajednice, s jedne strane, i pacifičkih država, s druge strane.
   Članak 2.
   Predsjednik Vijeća u ime Unije daje obavijest predviđenu člankom 76. stavkom 2. Privremenog ESP-a.
   Članak 3.
   Ova Odluka stupa na snagu na dan donošenja.
   Članak 4:
   Ova se Odluka objavljuje u Službenom listu Europske unije.
   Datum stupanja na snagu Sporazuma objavljuje se u Službenom listu Europske unije.

      Sastavljeno u Bruxellesu 15. veljače 2011.

            Za Vijeće

            Predsjednik

            MATOLCSY Gy.


title: Odluka Vijeća (EU) 2017/1363 od 17. srpnja 2017. o potpisivanju, u ime Europske unije, Sporazuma u obliku razmjene pisama između Europske unije i Novog Zelanda na temelju članka XXIV. stavka 6. i članka XXVIII. Općeg sporazuma o carinama i trgovini (GATT) iz 1994. u pogledu izmjene koncesija u rasporedu Republike Hrvatske u okviru njezina pristupanja Europskoj uniji

text:
               22.7.2017

               HR

               Službeni list Europske unije

               L 191/1

         ODLUKA VIJEĆA (EU) 2017/1363
   od 17. srpnja 2017.
   o potpisivanju, u ime Europske unije, Sporazuma u obliku razmjene pisama između Europske unije i Novog Zelanda na temelju članka XXIV. stavka 6. i članka XXVIII. Općeg sporazuma o carinama i trgovini (GATT) iz 1994. u pogledu izmjene koncesija u rasporedu Republike Hrvatske u okviru njezina pristupanja Europskoj uniji
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 15. srpnja 2013. ovlastilo Komisiju da otvori pregovore s određenim drugim članicama Svjetske trgovinske organizacije na temelju članka XXIV. stavka 6. Općeg sporazuma o carinama i trgovini (GATT) iz 1994. u okviru pristupanja Republike Hrvatske Europskoj uniji.

               (2)

               Pregovore je vodila Komisija u okviru pregovaračkih smjernica koje je donijelo Vijeće.

               (3)

               Pregovori su zaključeni te je Sporazum u obliku razmjene pisama između Europske unije i Novog Zelanda na temelju članka XXIV. stavka 6. i članka XXVIII. Općeg sporazuma o carinama i trgovini (GATT) iz 1994. u pogledu izmjene koncesija u rasporedu Republike Hrvatske u okviru njezina pristupanja Europskoj uniji parafiran 18. svibnja 2017.

               (4)

               Sporazum bi trebalo potpisati,

         DONIJELO JE OVU ODLUKU:
   Članak 1.
   Odobrava se potpisivanje, u ime Unije, Sporazuma u obliku razmjene pisama između Europske unije i Novog Zelanda na temelju članka XXIV. stavka 6. i članka XXVIII. Općeg sporazuma o carinama i trgovini (GATT) iz 1994. u pogledu izmjene koncesija u rasporedu Republike Hrvatske u okviru njezina pristupanja Europskoj uniji, podložno sklapanju navedenog Sporazuma (1).
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 17. srpnja 2017.

            Za Vijeće

            Predsjednik

         T. TAMM

      (1)  Tekst Sporazuma objavit će se zajedno s odlukom o njegovu sklapanju.


title: Odluka Vijeća od 12. prosinca 2014. o donošenju stajališta Vijeća o nacrtu izmjene proračuna br. 7 Europske unije za financijsku godinu 2014.

text:
               20.12.2014

               HR

               Službeni list Europske unije

               C 461/19

         ODLUKA VIJEĆA
   od 12. prosinca 2014.
   o donošenju stajališta Vijeća o nacrtu izmjene proračuna br. 7 Europske unije za financijsku godinu 2014.
   (2014/C 461/11)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegovim člankom 106.a,
   uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe (EZ, Euratom) br. 1605/2002 (1) Vijeća, a osobito njezin članak 41.,
   budući da:

               —

               proračun Unije za financijsku godinu 2014. konačno je donesen 20. studenoga 2013. (2),

               —

               Komisija je 17. listopada 2014. podnijela prijedlog koji sadrži nacrt izmjene proračuna br. 7 za opći proračun za financijsku godinu 2014.,

         ODLUČILO JE:
   Jedini članak
   Stajalište Vijeća o nacrtu izmjene proračuna br. 7 Europske unije za financijsku godinu 2014. doneseno je 12. prosinca 2014.
   Cjelovit tekst dostupan je za čitanje ili preuzimanje na internetskoj stranici Vijeća: http://www.consilium.europa.eu/

      Sastavljeno u Bruxellesu 12. prosinca 2014.

            Za Vijeće

            Predsjednik

         S. GIANNINI

      (1)  SL L 298, 26.10.2012., str. 1.

      (2)  SL L 51, 20.2.2014., str. 1., s ispravcima u SL L 111, 15.4.2014., str. 96., SL L 124, 25.4.2014., str. 30. i u SL L 322, 7.11.2014., str. 1.


title: 2008/211/EZ: Odluka Vijeća od 18. veljače 2008. o načelima, prioritetima i uvjetima sadržanim u Europskom partnerstvu s Bosnom i Hercegovinom i stavljanju izvan snage Odluke 2006/55/EZ

text:
               11/Sv. 120

               HR

               Službeni list Europske unije

               159

         32008D0211

               L 080/18

               SLUŽBENI LIST EUROPSKE UNIJE

         ODLUKA VIJEĆA
   od 18. veljače 2008.
   o načelima, prioritetima i uvjetima sadržanim u Europskom partnerstvu s Bosnom i Hercegovinom i stavljanju izvan snage Odluke 2006/55/EZ
   (2008/211/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 533/2004 od 22. ožujka 2004. o uspostavljanju Europskih partnerstva u okviru procesa stabilizacije i pridruživanja (1), s izmjenama, a posebno njezin članak 2.,
   uzimajući u obzir prijedlog Komisije,
   budući da:

               (1)

               Europsko vijeće u Solunu od 19. i 20. lipnja 2003. podržalo je uvođenje europskih partnerstava kao instrumenata za ostvarivanje europske perspektive zemalja zapadnog Balkana.

               (2)

               Uredbom (EZ) br. 533/2004 predviđeno je da Vijeće treba odlučiti o načelima, prioritetima i uvjetima koje trebaju sadržavati partnerstva, kao i sve naknadne prilagodbe. Navodi također da će se nastavno postupanje europskih partnerstava osigurati na temelju mehanizama uspostavljenih na temelju procesa stabilizacije i pridruživanja, posebno putem godišnjih izvješća o napretku.

               (3)

               Vijeće je 30. siječnja 2006. usvojilo drugo Europsko partnerstvo s Bosnom i Hercegovinom (2).

               (4)

               U dokumentu Komisije o strategiji proširenja i glavnim izazovima 2006. – 2007. naznačeno je da će se partnerstva ažurirati na kraju 2007.

               (5)

               Vijeće je 17. srpnja 2006. donijelo Uredbu (EZ) br. 1085/2006 (3) o uspostavljanju Instrumenta pretpristupne pomoći (IPA) kojim se obnavlja okvir za financijsku pomoć zemljama u pretpristupnom procesu.

               (6)

               Stoga je primjereno usvojiti izmijenjeno Europsko partnerstvo kojim se ažurira trenutačno partnerstvo radi utvrđivanja obnovljenih prioriteta za daljnje djelovanje, na temelju nalaza Izvješća o napretku Bosne i Hercegovine u pripremama za daljnju integraciju s Europskom unijom iz 2007.

               (7)

               Kako bi se pripremila za daljnju integraciju s Europskom unijom, nadležna tijela u Bosni i Hercegovini trebala bi razviti plan s rasporedom i određenim mjerama za rješavanje prioriteta ovog Europskog partnerstva.

               (8)

               Odluku 2006/55/EZ stoga bi trebalo staviti izvan snage,

         ODLUČILO JE:
   Članak 1.
   Načela, prioriteti i uvjeti u Europskom partnerstvu s Bosnom i Hercegovinom utvrđeni su u Prilogu.
   Članak 2.
   Provedba Europskog partnerstva provjerava se mehanizmima utvrđenima na temelju procesa stabilizacije i pridruživanja, a posebno godišnjim izvješćima o napretku koje podnosi Komisija.
   Članak 3.
   Odluka 2006/55/EZ stavlja se izvan snage.
   Članak 4.
   Ova Odluka proizvodi pravne učinke trećeg dana od dana objave u Službenom listu Europske unije.

      Sastavljeno u Bruxellesu 18. veljače 2008.

            Za Vijeće

            Predsjednik

         D. RUPEL

      (1)  SL L 86, 24.3.2004., str. 1. Uredba kako je izmijenjena Uredbom (EZ) br. 269/2006 (SL L 47, 17.1.2006.,str. 7.).

      (2)  Odluka Vijeća 2006/55/EZ od 30. siječnja 2006. o načelima, prioritetima i uvjetima sadržanim u Europskom partnerstvu s Bosnom i Hercegovinom i stavljanju izvan snage Odluke 2004/515/EZ (SL L 35, 7.2.2006., str. 19.).

      (3)  SL L 210, 31.7.2006., str. 82.
   PRILOG
   EUROPSKO PARTNERSTVO ZA BOSNU I HERCEGOVINU 2007.
   1.   UVOD

   Europsko je vijeće podržalo uvođenje europskih partnerstava kao sredstva za ostvarenje europske perspektive zemalja zapadnog Balkana. Predloženim revidiranim partnerstvom se na temelju nalaza Izvješća o napretku Bosne i Hercegovine iz 2007. ažurira drugo partnerstvo. Njime se utvrđuju novi i preostali prioriteti djelovanja. Novi su prioriteti prilagođeni posebnim potrebama zemlje i fazi pripremljenosti te će se ažurirati prema potrebi. Od Bosne i Hercegovine se očekuje da razvije plan koji uključuje raspored i posebne mjere namijenjene ispunjavanju prioriteta europskog partnerstva. Partnerstvo također pruža smjernice za financijsku pomoć zemlji.
   2.   NAČELA

   Proces stabilizacije i pridruživanja ostaje okvir za europski smjer zemalja zapadnog Balkana sve do njihovog budućeg pridruživanja. Prioriteti utvrđeni za Bosnu i Hercegovinu odnose se na njenu sposobnost ispunjavanja kriterija koje je odredilo Europsko vijeće u Kopenhagenu 1993. i uvjeta određenih procesom stabilizacije i pridruživanja, posebno uvjeta koji su određeni u zaključcima Vijeća od 29. travnja 1997. te 21. i 22. lipnja 1999., u završnoj deklaraciji Zagrebačkog sastanka na vrhu od 24. studenoga 2000. i u Solunskoj agendi.
   3.   PRIORITETI

   Prioriteti navedeni u ovom europskom partnerstvu odabrani su na temelju činjenice da je realno očekivati kako ih Bosna i Hercegovina može ispuniti ili ih značajno unaprijediti u sljedećih nekoliko godina. Izvršena je razlika između kratkoročnih prioriteta, za koje se očekuje da će se ostvariti u roku od jedne do dvije godine, i srednjoročnih prioriteta, za koje se očekuje da će se ostvariti u roku od tri do četiri godine. Prioriteti se odnose i na zakonodavstvo i njegovu provedbu.
   S obzirom na potrebu određivanja prioriteta, očito postoje i druge zadaće koje Bosna i Hercegovina treba dovršiti koje bi mogle postati prioriteti bilo kojeg budućeg partnerstva, također uzimajući u obzir budući napredak koji postigne Bosna i Hercegovina.
   Među kratkoročnim prioritetima ključni su utvrđeni i grupirani zajedno na početku popisa. Redoslijed ovih ključnih prioriteta ne podrazumijeva njihov redoslijed važnosti.
   3.1.   KRATKOROČNI PRIORITETI

      Ključni prioriteti

               —

               Donijeti i početi provoditi zakonodavstvo o reformi policije na razini države i entiteta u skladu s tri načela EU-a.

               —

               U potpunosti surađivati s Međunarodnim kaznenim sudom za bivšu Jugoslaviju (MKSJ), uključujući proaktivnom ulogom u uhićenju svih optuženika Suda koji su još na slobodi.

               —

               Donijeti potrebno zakonodavstvo o javnom emitiranju na razini Federacije Bosne i Hercegovine. Provesti reformu javnog emitiranja.

               —

               Provesti strategiju reforme javne uprave iz 2006. i osigurati da se ministarstva i institucije na državnoj razini adekvatno financiraju, da budu operativni i propisno opremljeni, posebno u smislu prostorija i osoblja.

               —

               Ojačati administrativne kapacitete u pripremi za provedbu obveza iz Sporazuma o stabilizaciji i pridruživanju (SSP) i Privremenog sporazuma.

               —

               Nastaviti s naporima s ciljem pomirenja između građana zemalja u regiji i jačati napore kako bi se pronašla konačna rješenja za neriješena bilateralna pitanja, posebno pitanja granica.

               —

               Postići znatan napredak u stvaranju jedinstvenoga gospodarskog prostora u Bosni i Hercegovini podržavajući slobodno kretanje robe, kapitala, usluga i osoba.

               —

               Smanjiti strukturne krutosti koje narušavaju funkcioniranje tržišta rada, posebno oporezivanje rada, razine socijalnih transfera i mehanizme formiranja plaća kako bi se povećalo sudjelovanje i stopa zaposlenosti.

               —

               Poduzeti mjere radi postizanja funkcionalnih i održivih institucionalnih struktura i bolje poštivanje ljudskih prava i temeljnih sloboda, uključujući prema potrebi postizanje dogovora i donošenje izmjena Ustava Bosne i Hercegovine.

      Politički kriteriji

         Demokracija i vladavina prava

      Ustav/upravljanje

               —

               Poduzeti daljnje korake kako bi se Parlamentarnoj skupštini Bosne i Hercegovine osigurali dovoljni tehnički resursi i osoblje.

               —

               Osigurati strukturiranu i institucionaliziranu koordinaciju između države i entiteta uspostavom funkcionalnih mehanizama za političku, zakonodavnu i tehničku koordinaciju između države i entiteta.

               —

               Osigurati propisno nastavno postupanje nakon izvješća koje su objavile vrhovne revizorske institucije Bosne i Hercegovine i poduzeti mjere protiv osoba odgovornih za nepravilnosti.

      Parlament/izbori

               —

               Izmijeniti izborno zakonodavstvo u vezi s članovima Predsjedništva Bosne i Hercegovine i delegatima Doma naroda kako bi se osiguralo puno poštivanje Europske konvencije o ljudskim pravima i poslijepristupnih obveza prema Vijeću Europe.

      Javna uprava

               —

               Osigurati Uredu koordinatora za reformu javne uprave potrebne ljudske i materijalne resurse neophodne za pravilno funkcioniranje.

               —

               Dalje unaprijediti postupke zapošljavanja temeljene na objektivnim kriterijima i kriterijima temeljenim na postignućima, osiguravajući transparentnost i brza imenovanja dovoljno kvalificiranih državnih službenika.

               —

               Uskladiti zakone o državnoj službi radi izgradnje odgovorne i učinkovite državne službe, temeljene na profesionalnim kriterijima za razvoj karijere.

               —

               Dovršiti spajanje državnog i entitetskih pravobranitelja i osigurati da ured pravobranitelja na državnoj razini ima resurse potrebne za ispravno funkcioniranje.

      Pravosudni sustav

               —

               Ojačati nezavisnost i odgovornost pravosudnog sustava i poboljšati njegovu učinkovitost, uključujući smanjenje zaostataka u sudskim predmetima.

               —

               Donijeti i početi provoditi strategiju razvoja pravosudnog sektora.

               —

               Osigurati odgovarajuće osposobljavanje sudaca, posebno u pogledu zakonodavstva o ljudskim pravima i pitanja vezanih za provedbu Sporazuma o stabilizaciji i pridruživanju.

      Politika borbe protiv korupcije

               —

               Donijeti i provoditi detaljan akcijski plan borbe protiv korupcije na temelju državne strategije borbe protiv korupcije.

               —

               Provoditi preporuke Skupine država protiv korupcije (GRECO) i obveze koje proizlaze iz međunarodnih konvencija o korupciji.

               —

               Odlučno procesuirati slučajeve korupcije i prihvatiti politiku nulte tolerancije prema korupciji.

               —

               Osigurati odgovarajuću provedbu zakona o sukobu interesa.

         Ljudska prava i zaštita manjina

               —

               Ukloniti odredbe o smrtnoj kazni iz Ustava Republike Srpske.

               —

               Poboljšati provedbu međunarodnih konvencija koje je ratificirala Bosna i Hercegovina, uključujući i zahtjeve o izvješćivanju.

               —

               Poboljšati pristup pravdi.

               —

               Poboljšati zaštitu prava žena i djece.

               —

               Dogovoriti se o sveobuhvatnoj reformi kazneno-popravnih institucija i osigurati izgradnju zatvora na državnoj razini.

               —

               Dalje poboljšati pravni okvir o manjinama tako da u potpunosti ispunjava zahtjeve Okvirne konvencije o nacionalnim manjinama Vijeća Europe i osigurati njenu provedbu u cijeloj Bosni i Hercegovini.

               —

               Osigurati odgovarajuće djelovanje Vijeća za nacionalne manjine Bosne i Hercegovine i odgovarajućih tijela na entitetskoj razini.

               —

               Razraditi i provoditi sve sektorske akcijske planove na temelju nacionalne strategije za Rome kao dijela sveobuhvatne strategije smanjenja siromaštva i socijalne uključenosti.

               —

               Nastaviti deinstitucionalizaciju usluga i pomoći na razini zajednice za uzdržavane osobe, uključujući u području mentalnog zdravlja.

         Regionalna pitanja i međunarodne obveze

               —

               Doprinijeti jačanju regionalne suradnje, pomirenja i dobrosusjedskih odnosa, uključujući poticanjem prijelaza iz Pakta o stabilnosti u regionalni okvir suradnje i učinkovitu provedbu Srednjoeuropskog ugovora o slobodnoj trgovini (CEFTA).

               —

               Unaprijediti suradnju sa susjednim državama, posebno prekograničnu suradnju, borbu protiv organiziranog kriminala, nezakonite trgovine i krijumčarenja, pravosudnu suradnju i upravljanje granicama.

               —

               Doprinijeti rješavanju preostalih graničnih pitanja sa susjednim državama.

               —

               Osigurati da Fond za povratak izbjeglica bude adekvatno financiran i u potpunosti operativan; doprinijeti potpunoj provedbi Sarajevske deklaracije; dovršiti proces povratka izbjeglica i postići značajan napredak u njihovoj gospodarskoj i društvenoj integraciji.

      Gospodarski kriteriji

               —

               Jačati makroekonomsku stabilnost osiguravajući održivu fiskalnu politiku i koristeći prudencijalne instrumente politike kako bi se sačuvala financijska stabilnost s obzirom na brzi razvoj u financijskom posredovanju.

               —

               Ubrzati proces privatizacije s ciljem prijenosa 5-10 % kapitala u javnom vlasništvu na privatni sektor pri čemu Federacija treba težiti višoj graničnog vrijednosti.

               —

               Razviti mehanizme fiskalnog nadzora temeljene na fiskalnim pravilima i institucionalnoj suradnji koji promiču fiskalnu disciplinu unutar entiteta i između entitetskih i državnih institucija; osigurati odgovarajuće okruženje za institucionalnu suradnju u okviru Nacionalnog fiskalnog vijeća koje funkcionira na odgovarajući način.

               —

               Finalizirati usklađivanje domaćih potraživanja u skladu s kapacitetom proračuna za izvršenje otplate i osigurati da javni dug ima održiv i smanjujući trend.

               —

               Poboljšati upravljanje poduzećima postizanjem značajnog napretka u restrukturiranju i likvidaciji poduzeća u javnom vlasništvu koja posluju s gubitkom.

               —

               Osigurati da trgovački sudovi funkcioniraju propisno i posebno ojačati kapacitet sudova kako bi učinkovitije vodili postupke stečaja/likvidacije poduzeća.

               —

               Jačati pravnu sigurnost za lokalne i strane gospodarske subjekte i unaprijediti poslovno okruženje.

      Europski standardi

         Unutarnje tržište

      Slobodno kretanje robe

               —

               Poboljšati i provoditi pravni okvir za normizaciju, mjeriteljstvo, akreditaciju i certificiranje proizvoda kako bi bili u skladu sa standardima EU-a i najboljom praksom; dalje približiti tehničke propise onima pravne stečevine; ojačati kapacitete infrastrukture kvalitete i institucija i stvoriti pravni temelj za postupke ocjenjivanja usklađenosti.

               —

               Osigurati kontinuiran napredak u usvajanju europskih normi (EN).

               —

               Uspostaviti mehanizam unutarnjih savjetovanja i obavješćivanja za nove tehničke propise prije usvajanja mjera koje utječu na trgovinu.

               —

               Osigurati da Agencija za nadzor nad tržištem bude potpuno funkcionalna i nastaviti poduzimati korake za uspostavu struktura za nadzor nad tržištem koje odgovaraju zahtjevima pravne stečevine o slobodnom kretanju robe.

               —

               Donijeti državni Zakon o farmaceutskom i medicinskom priboru i uspostaviti državnu agenciju za farmaceutske proizvode.

      Kretanje osoba, usluga i pravo poslovnog nastana

               —

               Uspostaviti nadzor nad bankama na državnoj razini (zajedno s pomoćnim aktivnostima nadzora) i osigurati da to nadzorno tijelo funkcionira učinkovito, u skladu s bazelskim glavnim načelima učinkovitog nadzora u bankarstvu.

               —

               Donijeti zakone na razini države o obveznicama.

               —

               Osigurati da Agencija za osiguranje Bosne i Hercegovine funkcionira propisno i da jamči postojanje jedinstvenog unutarnjeg tržišta osiguranja.

               —

               Stvoriti dosljedan zakonodavni i regulatorni okvir za tržišta kapitala kako bi se osiguralo postojanje jedinstvenoga gospodarskog prostora i stvorila adekvatna institucionalna struktura za koordinaciju politika i zakona tržišta kapitala.

      Slobodno kretanje kapitala

               —

               Postići daljnji napredak u ukidanju ograničenja vanjskih prijenosa kapitala.

      Carine i porezi

               —

               Dalje uskladiti carinsko i porezno zakonodavstvo i postupke s pravnom stečevinom i osigurati da carinska tarifa Bosne i Hercegovine bude pravovremeno ažurirana na temelju najnovije kombinirane nomenklature.

               —

               Osigurati da pravni okvir za slobodne zone bude usklađen sa standardima EU-a i da jamči adekvatan nadzor nad slobodnim zonama.

               —

               Osigurati propisnu provedbu pravila podrijetla, uključujući dijagonalnu kumulaciju.

               —

               Provoditi pravila određivanja carinske vrijednosti u skladu s međunarodnim standardima i praksama.

               —

               Ukinuti poreze čiji je učinak ekvivalentan carini (carinske pristojbe za obradu carinskih deklaracija).

               —

               Dalje poboljšati administrativne kapacitete za provedbu carinskog i poreznog zakonodavstva i boriti se protiv korupcije, prekograničnog kriminala i fiskalne utaje.

               —

               Dogovoriti se o stalnom modelu raspodjele prihoda od neizravnih poreza između države, entiteta i Distrikta Brčko.

               —

               Poštovati načela pravila postupanja za oporezivanje poduzeća i osigurati da nove porezne mjere budu u skladu s tim načelima.

      Tržišno natjecanje

               —

               Poboljšati postojeće zakonodavstvo o tržišnom natjecanju u skladu sa zahtjevima Sporazuma o stabilizaciji i pridruživanju i ojačati administrativnu sposobnost Vijeća za zaštitu tržišnog natjecanja.

               —

               Ubrzati pripreme u području državnih potpora, posebno donošenjem potrebnog zakonodavstva, osnivanjem operativnog nezavisnog javnog tijela za praćenje državnih potpora i osiguravanjem transparentnosti svih potpora dodijeljenih u Bosni i Hercegovini.

      Javna nabava

               —

               Osigurati da jedinstven sustav javne nabave ispravno funkcionira te provesti zakonodavstvo i postupke javne nabave. Nastaviti razvijati administrativnu sposobnost.

      Pravo intelektualnog vlasništva

               —

               Osigurati da Institut za intelektualno vlasništvo bude potpuno operativan kako bi mogao obavljati svoje zadaće učinkovito i provoditi postojeći pravni okvir.

               —

               Pripremiti plan djelovanja za izgradnju potrebnih kapaciteta za provedbu i izvršavanje zakonodavstva o intelektualnom vlasništvu, s posebnim naglaskom na potrebu pružanja specijaliziranog osposobljavanja za tijela za izvršavanje zakona, suce, tužitelje i carinske službenike.

               —

               Poboljšati suradnju između tijela za izvršavanje zakona i između svih relevantnih dionika s ciljem jačanja provedbe i početka razvoja kampanja podizanja javne svijesti.

      Zapošljavanje i socijalna politika

               —

               Dalje razvijati politike socijalne uključenosti i socijalne zaštite.

               —

               Razvijati mehanizme socijalnog dijaloga.

               —

               Učiniti daljnje napore za poboljšanje situacije osoba s invaliditetom.

               —

               Razviti adekvatne administrativne strukture i kapacitete u području zaštite potrošača i zdravlja.

      Obrazovanje i istraživanje

               —

               Provoditi državni Zakon o visokom obrazovanju čime se otvara prostor za provedbu glavnih dijelova Bolonjskog procesa i Lisabonske konvencije o priznavanju visokoškolskih kvalifikacija.

               —

               Razriješiti rascjepkanost obrazovnog sustava i preklapanje funkcija između različitih razina organizacije. Jačati razvijanje politika i strateško planiranje radi poboljšanja kvalitete obrazovanja.

               —

               Poduzeti mjere za sprečavanje razdvajanja djece po etničkoj osnovi u školama.

               —

               Potpisati i ratificirati UNESCO-vu Konvenciju o zaštiti i promicanju raznolikosti kulturnih izričaja.

               —

               Početi sa stvaranjem integrirane politike istraživačkog rada.

      Pitanja WTO-a

               —

               Nastaviti s reformama potrebnim za usklađivanje s pravilima i obavezama WTO-a i nastaviti s radom na pristupanju WTO-u.

         Sektorske politike

      Industrija i mala i srednja poduzeća

               —

               Stvoriti usklađen pravni i institucionalni okvir za mala i srednja poduzeća radi provođenja Povelje o malim i srednjim poduzećima.

               —

               Usvojiti predloženu državnu strategiju o malim i srednjim poduzećima i omogućiti minimum potrebnih uvjeta na državnoj razini radi osiguravanja usklađene i koordinirane politike malih i srednjih poduzeća u cijeloj zemlji, uključujući državnu Agenciju za mala i srednja poduzeća i forum za dijalog i savjetovanje s malim i srednjim poduzećima.

               —

               Razviti sveobuhvatnu industrijsku politiku.

      Poljoprivreda i ribarstvo

               —

               Donijeti Zakon o poljoprivredi, hrani i ruralnom razvoju i osigurati prikladan pravni okvir za usklađenu provedbu politika poljoprivrede, hrane i ruralnog razvoja. Razviti sveobuhvatnu poljoprivrednu strategiju na državnoj razini.

               —

               Jačati administrativne kapacitete na državnoj razini u pogledu poljoprivrede, hrane i ruralnog razvoja radi učinkovite koordinacije provedbe politika razvoja tržišta i ruralnog razvoja u cijeloj zemlji. Raditi na osnivanju Ministarstva poljoprivrede, hrane i ruralnog razvoja na državnoj razini s dovoljnim resursima za provođenje svojih zadaća.

               —

               Osigurati donošenje zakonodavstva u skladu s europskim standardima u području sigurnosti hrane, veterinarskog i fitosanitarnog sektora i početi s njegovom provedbom.

               —

               Jačati laboratorijske i inspekcijske kapacitete u području sigurnosti hrane, veterinarskog i fitosanitarnog sektora, osnovati referentne laboratorije i razviti postupke uzorkovanja u skladu sa zahtjevima EU-a.

               —

               Poboljšati sustav identifikacije goveda i registracije njihovog kretanja i početi identifikaciju svinja, ovaca i koza i registraciju njihovog kretanja.

      Okoliš

               —

               Donijeti državni zakon o okolišu kako bi se stvorio okvir za usklađenu zaštitu okoliša u cijeloj zemlji.

               —

               Nastaviti s provedbom zakonodavstva o procjeni utjecaja na okoliš.

               —

               Ratificirati i početi s provedbom relevantnih međunarodnih konvencija, uključujući Konvenciju iz Aarhusa i Konvenciju iz Espooa.

               —

               Osnovati i osigurati propisno funkcioniranje državne agencije za okoliš.

               —

               Dalje jačati administrativne kapacitete institucija koje se bave okolišem, posebno na državnoj razini, i poboljšati komunikaciju i koordinaciju između tih institucija.

      Energija

               —

               Ispuniti obveze koje proizlaze iz Ugovora o energetskoj zajednici od 1. srpnja 2007. u pogledu potpune provedbe pravne stečevine o unutarnjem tržištu plina i električne energije i prekogranične razmjene električne energije.

               —

               Izraditi i usvojiti sveobuhvatnu energetsku strategiju.

      Prometna politika

               —

               Nastaviti s provedbom zahtjeva iz Memoranduma o razumijevanju o razvoju osnovne regionalne prometne mreže jugoistočne Europe, uključujući Dodatak o stvaranju područja željezničkog prometa jugoistočne Europe i konsolidirati planiranje prometne infrastrukture na državnoj i entitetskoj razini s obzirom na dosljedno utvrđivanje prioriteta prometnih projekata duž zajedničke regionalne transportne mreže jugoistočne Europe.

               —

               Uskladiti se s pravnom stečevinom u području cestovnog prometa (tehničke i sigurnosne norme, socijalna pravila i pristup tržištu).

               —

               U potpunosti provesti državni Zakon o željeznicama. Pripremiti izjavu o željezničkoj mreži za otvoreni pristup korištenju infrastrukture.

               —

               Provoditi obveze preuzete u okviru prve prijelazne faze Sporazuma o europskom zajedničkom zračnom prostoru, uključujući provedbu relevantnog zakonodavstva o zrakoplovstvu.

      Informacijsko društvo i mediji

               —

               Donijeti Zakon o agenciji za informacijsko društvo i osnovati Agenciju.

               —

               Provoditi propise o telekomunikacijama/elektroničkim komunikacijama s ciljem potpune liberalizacije i konkurentnosti tržišta. Uvesti potrebne zaštitne mjere u pogledu konkurentnosti na tržištu.

               —

               Očuvati nezavisnost Regulatorne agencije za komunikacije. Ojačati njezine administrativne kapacitete.

      Financijska kontrola

               —

               Razviti i donijeti strategiju javne unutarnje financijske kontrole.

               —

               Donijeti i provoditi zakonodavstvo o unutarnjoj kontroli i reviziji javnog sektora.

      Statistika

               —

               Provesti sporazum između entiteta u statističkom sustavu o poboljšanju rada Agencije za statistiku Bosne i Hercegovine i poboljšati opseg i kvalitetu statistike, posebno na državnoj razini.

               —

               Poboljšati prikupljanje i obradu statističkih podataka o poljoprivredi u skladu sa standardima i metodologijom EU-a.

               —

               Poboljšati kvalitetu i opseg statističkih podataka o konsolidiranim vladinim financijskim izvještajima.

               —

               Uspostaviti pravni okvir potreban za provođenje popisa stanovništva. Dogovoriti se o ciljnom datumu popisa stanovništva i početi pripreme za njegovu provedbu.

         Pravda, sloboda i sigurnost

      Vize, granična kontrola, azil i migracije

               —

               Osigurati odgovarajuću kadrovsku popunjenost Odjela za migracije u Ministarstvu sigurnosti i odgovarajuće prostorije, opremu, osoblje i osposobljavanje za Odjel za strance.

               —

               Usvojiti strategiju o migracijama na državnoj razini i novi zakon o kretanju i boravku stranaca.

               —

               Provesti sporazum između Bosne i Hercegovine i EZ-a o ponovnom prihvatu i započeti pregovore o sporazumima o ponovnom prihvatu sa zemljama porijekla migranata u tranzitu.

               —

               Osigurati da prihvatni centri ispunjavaju međunarodne standarde i preuzeti punu odgovornost za njihovo financiranje i upravljanje.

               —

               Usvojiti i provoditi revidiranu državnu strategiju integriranog upravljanja granicama (IBM), na temelju smjernica IBM-a za zapadni Balkan, kao i odgovarajući državni akcijski plan.

               —

               Dalje unaprijediti granične prijelaze.

      Pranje novca

               —

               Završiti kadrovsko popunjavanje financijske obavještajne jedinice.

               —

               Dalje unaprijediti zakonodavstvo protiv pranja novca, uključujući provedbu i stupanje na snagu.

      Droge

               —

               Razviti politiku borbe protiv droga na državnoj razini u skladu sa standardima EU-a.

               —

               Osigurati potpuno funkcioniranje ureda za narkotike na državnoj razini.

      Policija

               —

               Dalje jačati Državnu agenciju za istrage i zaštitu (SIPA), posebno završavanjem zapošljavanja osoblja.

      Borba protiv organiziranog kriminala i terorizma

               —

               Pripremiti i provesti sve akcijske planove koji su predviđeni državnom strategijom za borbu protiv organiziranog kriminala.

               —

               Ažurirati i provesti državni akcijski plan za borbu protiv trgovine ljudima.

               —

               Ratificirati Konvenciju Vijeća Europe o suzbijanju trgovine ljudima.

               —

               Ojačati borbu protiv organiziranog kriminala i međunarodnu suradnju s agencijama za izvršavanje zakona.

               —

               Poduzeti dodatne mjere za zaštitu žrtava trgovine ljudima i osigurati odgovarajuću provedbu zakonodavstva o zaštiti svjedoka.

               —

               Unaprijediti kapacitete Državne agenciju za istrage i zaštitu za borbu protiv terorizma i ojačati međunarodnu suradnju u tom području, uključujući pravilnom primjenom međunarodnih konvencija.

      Zaštita osobnih podataka

               —

               Osnovati nezavisno nadzorno tijelo (agenciju za zaštitu podataka) s dostatnim ovlastima i dostatnim financijskim i ljudskim resursima.

         3.2.   SREDNJOROČNI PRIORITETI

      Politički kriteriji

         Demokracija i vladavina prava

      Ustav/upravljanje

               —

               Nastaviti postupak usuglašavanja i donošenja promjena Ustava Bosne i Hercegovine koji će doprinijeti stvaranju funkcionalnijih i fiskalno održivijih institucionalnih struktura, poboljšavajući poštovanje ljudskih i temeljnih prava i pružajući podršku procesu europske integracije.

               —

               Osigurati kontinuiran napredak uz preuzimanje potpune nacionalne odgovornosti za formuliranje politika i odlučivanje.

      Javna uprava

               —

               Provesti reformu javne uprave i osigurati njezinu održivost. Povećati kapacitete za postupno usklađivanje zakona i provedbu pravne stečevine.

      Pravosudni sustav

               —

               Provesti strategiju razvoja pravosudnog sektora, konsolidirati nezavisno, pouzdano i učinkovito sudstvo koje jamči vladavinu prava i jednak pristup građana pravdi i koje jamči da sudovi imaju tehničku opremu i financijska sredstva potrebne za učinkovito i ispravno provođenje pravde.

         Ljudska prava i zaštita manjina

               —

               Osigurati da je nacionalno zakonodavstvo potpuno usklađeno s Europskom konvencijom o ljudskim pravima.

               —

               Osigurati zaštitu manjina u skladu sa standardima EU-a i međunarodnim standardima; potpuno provesti državnu strategiju za Rome i njene sektorske akcijske planove; razviti podatke koji mogu poslužiti kao čvrst temelj za poticanje daljeg razvoja strategija socijalne uključenosti, akcijskih planova i njihove evaluacije.

         Regionalna pitanja i međunarodne obveze

               —

               Dalje promicati regionalni dijalog, stabilnost, dobrosusjedske odnose i suradnju.

               —

               Uskladiti sporazum sklopljen sa SAD-om o uvjetima predaje osoba Međunarodnom kaznenom sudu s općim načelima EU-a koje je Europsko vijeće usvojilo u rujnu 2002.

      Gospodarski kriteriji

               —

               Poboljšati kvalitetu javnih financija smanjivanjem javne potrošnje u odnosu na BDP, restrukturiranjem potrošnje prema kategorijama koje jačaju rast i jačanjem kapaciteta planiranja gospodarske politike.

               —

               Dovršiti postupak privatizacije i likvidirati preostala poduzeća u javnom vlasništvu koja posluju sa gubitkom, a koja ne mogu biti prodana.

               —

               Poboljšati sudjelovanje u formalnoj ekonomiji smanjenjem stopa socijalnih doprinosa i reformom mirovinskog sustava i omogućiti mobilnost radne snage u cijeloj zemlji.

               —

               Poboljšati razdvajanje mrežnih industrija kako bi se tržišta električne energije, plina i telekomunikacija otvorila za dodatne dobavljače radi povećavanja konkurencije i učinkovite raspodjele resursa.

               —

               Nastaviti reforme u područjima upisa u zemljišne knjige, provedbe ugovora, stečajnih postupaka, registracije, oporezivanja i izdavanja dozvola poduzećima kako bi se unaprijedilo poslovno okruženje i promicalo poduzetništvo. Ukinuti preklapanje propisa koje su nametnule različite razine vlasti i međuentitetsko dvostruko oporezivanje poduzeća.

      Europski standardi

         Unutarnje tržište

      Slobodno kretanje robe

               —

               Nastaviti s uspostavom infrastrukture kvalitete, usklađivanjem zakonodavstva u području normi, akreditacije, mjeriteljstva, certificiranja i ocjenjivanja usklađenosti s pravnom stečevinom i prenošenjem direktiva novog i globalnog pristupa i direktiva starog pristupa.

               —

               Ostvariti dalji napredak u usvajanju europskih normi i ubrzati napore za prijem u punopravno članstvo Europskog odbora za normizaciju, Europskog odbora za elektrotehničku normizaciju i Europskog instituta za telekomunikacijske norme.

               —

               Uspostaviti sustav nadzora tržišta koji je u skladu s europskim standardima.

      Carine i porezi

               —

               Osigurati kontinuirano usklađivanje carinskog i poreznog zakonodavstva s pravnom stečevinom i dalje povećati administrativne kapacitete radi provedbe tog zakonodavstva i borbe protiv korupcije, prekograničnog kriminala i utaje poreza.

               —

               Povećati transparentnost i razmjenu informacija unutar regije i s EU-om radi olakšavanja provedbe mjera kojima se sprečava izbjegavanje ili utaja poreza.

      Tržišno natjecanje

               —

               Provoditi zakonodavstvo o državnim potporama i osigurati učinkovito funkcioniranje tijela za praćenje državnih potpora.

               —

               Sastaviti sveobuhvatni popis državnih potpora.

      Javna nabava

               —

               Osigurati da pravni okvir za javnu nabavu bude u skladu s pravnom stečevinom i da postupci javne nabave budu propisno provedeni.

      Zapošljavanje i socijalna politika

               —

               U području mentalnog zdravlja razviti službe u zajednici kao alternativu institucionalizaciji, uzimajući u obzir raspodjelu dostatnih financijskih sredstava za zaštitu mentalnog zdravlja.

      Obrazovanje i istraživanje

               —

               Poduzeti mjere za poboljšanje obrazovnog sustava, uključujući osnovno obrazovanje, i stvoriti moderan sustav strukovnog obrazovanja i osposobljavanja.

               —

               Promicati regionalnu suradnju u području visokog obrazovanja.

      Statistika

               —

               Razviti pouzdanu ekonomsku statistiku i izgraditi institucionalne kapacitete za proizvodnju i objavljivanje osnovnih statističkih podataka usklađenih s europskim standardima, posebno u područjima nacionalnih računa, poljoprivredne, makroekonomske i poslovne statistike i socijalne statistike, uključujući statistiku o obrazovanju, radu i zdravlju.

               —

               Izvršiti popis stanovništva.

         Sektorske politike

      Industrija i mala i srednja poduzeća

               —

               Osigurati provedbu Povelje o malim i srednjim poduzećima.

               —

               Osigurati provedbu industrijske politike.

      Poljoprivreda i ribarstvo

               —

               Provoditi sveobuhvatnu poljoprivrednu strategiju na državnoj razini u cijeloj zemlji.

               —

               Dalje jačati kapacitete na državnoj razini za koordinaciju i usklađivanje poljoprivredne politike i politike proizvodnje hrane i ruralnog razvoja, jačati provedbene mehanizme i dalje usklađivati zakonodavstvo s pravnom stečevinom.

               —

               Nastaviti sa donošenjem usklađenih zakona o sigurnosti hrane, veterinarskom i fitosanitarnom sektoru i razviti učinkovit sustav kontrola.

               —

               Procijeniti usklađenost poljoprivredno-prehrambenih pogona sa zahtjevima EU-a i pripremiti i započeti program unapređenja tih pogona.

      Okoliš

               —

               Nastaviti raditi na postupnom prijenosu pravne stečevine, s posebnim naglaskom na gospodarenje otpadom, kvalitetu vode, kvalitetu zraka, zaštitu prirode i integriranom sprečavanju i kontroli zagađenja.

               —

               Provesti strateške planove, uključujući strategije investiranja, i povećati investiranje u infrastrukturu za zaštitu okoliša, s posebnim naglaskom na prikupljanje i obradu otpadnih voda, opskrbu pitkom vodom i gospodarenje krutim otpadom.

               —

               Osigurati uključivanje zahtjeva u pogledu zaštite okoliša u određivanje i provedbu drugih sektorskih politika.

      Prometna politika

               —

               Stvoriti uvjete za konkurenciju u željezničkoj mreži, uključujući željezničke regulatorne i sigurnosne institucije.

               —

               Osigurati daljnje usklađivanje zakonodavstva s pravnom stečevinom o prometu, posebno s obzirom na tehničke i sigurnosne norme (uključujući provedbu digitalne tahografije), socijalnih standarda i liberalizacije tržišta.

               —

               Provoditi obveze preuzete u okviru druge prijelazne faze Sporazuma o europskom zajedničkom zračnom prostoru.

      Energija

               —

               Ubrzati reformu energetskih tvrtki, posebno u sektorima električne energije i plina, provesti entitetske akcijske planove za restrukturiranje elektroenergetskog sektora, izraditi i provesti propratne planove u pogledu reforme sektora ugljena, ustanoviti operatere sustava prijenosa i sustava distribucije u sektoru plina i razviti unutarnje tržište plina.

               —

               Osigurati konsolidiran sustav regulacije električne energije i plina koji će moći uključiti druge energetske sektore u skladu s Ugovorom o energetskoj zajednici i paralelno osigurati rješavanje pitanja vezanih za socijalno ugrožene potrošače.

      Informacijsko društvo i mediji

               —

               U potpunosti provesti zakonodavstvo o javnom emitiranju i dovršiti strukturne reforme sektora javnog emitiranja.

               —

               Uskladiti zakonodavstvo s regulatornim okvirom EU-a za elektroničke komunikacijske mreže i usluge i osigurati primjenu i provedbu.

               —

               Uskladiti zakonodavstvo s Europskom konvencijom o prekograničnoj televiziji i s Direktivom o televiziji bez granica.

      Financijska kontrola

               —

               Primijeniti smjernice i akcijski plan politike javne unutarnje financijske kontrole.

               —

               Ojačati operativnu i funkcionalnu sposobnost i financijsku nezavisnost institucija vrhovnih revizijskih institucija.

               —

               Razviti postupke i administrativnu sposobnost kako bi se osigurala učinkovita zaštita financijskih interesa EU-a.

         Pravda, sloboda i sigurnost

      Vize, granična kontrola, azil i migracije

               —

               Provesti politike u području viza, azila i migracija u skladu sa standardima EU-a.

               —

               Dalje poboljšati upravljanje granicama, s posebnim naglaskom na graničnu infrastrukturu i nadzor zelene granice.

      Pranje novca

               —

               Osigurati napredak u rezultata izvršavanja propisa o pranju novca.

      Droge

               —

               Osigurati da tijela za izvršavanje zakona budu propisno opremljena za borbu protiv trgovine drogom. Postići zadovoljavajuću međuinstitucionalnu i međunarodnu suradnju koja će dovesti do znatno boljih rezultata u ovom području.

      Policija

               —

               Potpuno provesti reformu policije.

      Borba protiv organiziranog kriminala i terorizma

               —

               Postići značajne rezultate u borbi protiv organiziranog kriminala, svih oblika nezakonitog trgovanja i terorizma i osigurati pravilan kazneni progon.

      Zaštita osobnih podataka

               —

               Provesti državni zakon o zaštiti osobnih podataka u skladu s pravnom stečevinom i osigurati njegovo učinkovito praćenje i provedbu.

         4.   PROGRAMIRANJE

   Pomoć Zajednice na temelju procesa stabilizacije i pridruživanja za zemlje zapadnog Balkana osigurat će se na temelju postojećih financijskih instrumenata, posebno Uredbe (EZ) br. 1085/2006 (IPA), a za programe donesene prije 2007., Uredbe (EZ) 2666/2000 (Uredba CARDS) (1). Financijski sporazumi služe kao pravni temelj za provedbu konkretnih programa. U skladu s tim, ova Odluka neće imati financijskih implikacija. Bosna i Hercegovina može imati pristup financiranju iz višedržavnih i horizontalnih programa.
   5.   UVJETOVANOST

   Pomoć zemljama zapadnog Balkana uvjetovana je napretkom u ispunjavanju kriterija iz Kopenhagena i ostvarivanju posebnih prioriteta iz ovog Europskog partnerstva. Nepoštovanje ovih uvjeta moglo bi prouzročiti da Vijeće poduzme odgovarajuće mjere na temelju članka 21. Uredbe (EZ) br. 1085/2006 ili, u slučaju programa donesenih prije 2007., na temelju članka 5. Uredbe (EZ) 2666/2000. Pomoć također podliježe uvjetima koje je utvrdilo Vijeće u svojim zaključcima od 29. travnja 1997., posebno s obzirom na radnje koje primatelj poduzima pri obavljanju demokratskih, gospodarskih i institucionalnih reformi. Posebni uvjeti također su uključeni u pojedinačne godišnje programe. Financijske će odluke pratiti financijski sporazum potpisan s Bosnom i Hercegovinom.
   6.   PRAĆENJE

   Provedba Europskog partnerstva ispitivat će se mehanizmima utvrđenim na temelju procesa stabilizacije i pridruživanja, posebno godišnjim izvješćima koje podnosi Komisija.

      (1)  SL L 306, 7.12.2000., str 1. Uredba kako je zadnje izmijenjena Uredbom (EZ) br. 2112/2005 (SL L 344, 27.12.2005., str 23.).


title: Odluka Vijeća (ZVSP) 2017/1428 od 4. kolovoza 2017. u potpori provedbi Akcijskog plana iz Maputa za provedbu Konvencije iz 1997. o zabrani uporabe, stvaranja zaliha, proizvodnje i prijenosa protupješačkih mina i o njihovu uništenju

text:
               5.8.2017

               HR

               Službeni list Europske unije

               L 204/101

         ODLUKA VIJEĆA (ZVSP) 2017/1428
   od 4. kolovoza 2017.
   u potpori provedbi Akcijskog plana iz Maputa za provedbu Konvencije iz 1997. o zabrani uporabe, stvaranja zaliha, proizvodnje i prijenosa protupješačkih mina i o njihovu uništenju
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28. i članak 31. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Europska unija trebala bi nastojati ostvariti visok stupanj suradnje u svim područjima međunarodnih odnosa kako bi, među ostalim, očuvala mir, spriječila sukobe i ojačala međunarodnu sigurnost u skladu sa svrhama i načelima Povelje Ujedinjenih naroda.

               (2)

               Europsko vijeće donijelo je 12. prosinca 2003. Europsku sigurnosnu strategiju u kojoj se navode globalni izazovi i prijetnje te kojom se poziva na uređen međunarodni poredak zasnovan na djelotvornom multilateralizmu i međunarodnim institucijama koje dobro funkcioniraju.

               (3)

               Konvencija o zabrani uporabe, stvaranja zaliha, proizvodnje i prijenosa protupješačkih mina i o njihovu uništenju („Konvencija”) stupila je na snagu 1. ožujka 1999. Konvencija predstavlja jedini sveobuhvatan međunarodni instrument koji se bavi svim aspektima protupješačkih mina, među ostalim njihovom uporabom, stvaranjem zaliha, proizvodnjom, trgovinom, razminiranjem i pomoći žrtvama. Od 1. lipnja 2013. sve države članice stranke su Konvencije, a 1. rujna 2016. 162 države izrazile su suglasnost da budu njome obvezane.

               (4)

               Vijeće je 23. lipnja 2008. donijelo Zajedničku akciju 2008/487/ZVSP (1) u potpori sveopćoj primjeni i provedbi Konvencije.

               (5)

               Na drugoj revizijskoj konferenciji Konvencije održanoj 3. prosinca 2009. države stranke Konvencije donijele su Akcijski plan iz Cartagene za razdoblje 2010.–2014. o sveopćoj primjeni i provedbi svih aspekata Konvencije. Osim toga, donijele su i „Direktivu država članica za odjel za potporu provedbi Konvencije” u kojoj su se države stranke dogovorile da bi odjel za potporu provedbi Konvencije trebao pružati savjete i tehničku potporu državama strankama pri provedbi i sveopćoj primjeni Konvencije, olakšavati komunikaciju među državama strankama te poticati komunikaciju i širenje informacija o Konvenciji u državama koje nisu stranke Konvencije te u javnosti. Na svojem četrnaestom sastanku u 2015. države stranke donijele su odluku o jačanju financijskog upravljanja i transparentnosti unutar odjela za potporu provedbi Konvencije te utvrdile uvjete pod kojima taj odjel treba provoditi aktivnosti ili projekte koji se ne pojavljuju u njegovu godišnjem proračunu, među ostalim na poziv država stranaka i država koje nisu potpisnice Konvencije.

               (6)

               Vijeće je 13. studenoga 2012. donijelo Odluku 2012/700/ZVSP (2) u potpori provedbi Akcijskog plana iz Cartagene za razdoblje 2010.–2014.

               (7)

               Na trećoj revizijskoj konferenciji Konvencije održanoj u Maputu u Mozambiku u lipnju 2014. države stranke donijele su Akcijski plan iz Maputa s ciljem postizanja značajnog i održivog napretka u provedbi Konvencije u razdoblju prije sljedeće revizijske konferencije (2014.–2019.) te donijele zajedničku izjavu da će nastojati ostvariti ciljeve Konvencije „u najvećoj mogućoj mjeri do 2025.”.

               (8)

               U svojim zaključcima od 16. i 17. lipnja 2014. na trećoj revizijskoj konferenciji Konvencije, Vijeće Europske unije podsjetilo je na jedinstvo Unije u predanosti ostvarenju ciljeva Konvencije, sa svih 28 država članica koje su sada države stranke, te da potpora Unije i njezinih država članica razminiranju i uništavanju pohranjenih protupješačkih mina kao i pomoć žrtvama protupješačkih mina seže daleko u prošlost. U zaključcima se ponovno naglasila nepokolebljiva potpora Unije državama strankama u punoj i djelotvornoj provedbi Konvencije te njezina predanost promicanju sveopće primjene Konvencije kako bi se omogućila sredstva za aktivnosti razminiranja te konkretna i održiva pomoć žrtvama protupješačkih mina, njihovim obiteljima i zajednicama,

         DONIJELO JE OVU ODLUKU:
   Članak 1.
   1.   Radi doprinošenja sigurnosti ljudi potporom provedbe Akcijskog plana iz Maputa za razdoblje 2014.–2019. koji su države stranke donijele na trećoj revizijskoj konferenciji Konvencije iz 1997. o zabrani uporabe, stvaranja zaliha, proizvodnje i prijenosa protupješačkih mina i o njihovu uništenju („Konvencija”), u okviru Europske sigurnosne strategije i u skladu s odgovarajućim odlukama međunarodne zajednice, Europska unija teži ostvarenju sljedećih ciljeva:

               (a)

               pružanja potpore naporima država stranaka Konvencije u provedbi aspekata u vezi s razminiranjem iz Akcijskog plana iz Maputa;

               (b)

               pružanja potpore naporima država stranaka Konvencije u provedbi aspekata u vezi s pomoći žrtvama iz Akcijskog plana iz Maputa;

               (c)

               promicanja sveopće primjene Konvencije;

               (d)

               pružanja potpore naporima država stranaka Konvencije u provedbi aspekata u vezi s uništenjem zaliha iz Akcijskog plana iz Maputa;

               (e)

               dokazivanja postojeće predanosti Unije i njezinih država članica Konvenciji i njihove odlučnosti da surađuju s onim državama kojima je potrebna potpora za ispunjenje obveza Konvencije te da im pruže pomoć te pospješenja vodeće uloge Unije u postizanju vizije Konvencije o okončavanju stradanja i smrtnih slučajeva koje su prouzročile protupješačke mine.

         2.   Svi ciljevi iz stavka 1. nastoje se ostvariti na takav način da se njima ojača tradicija partnerstva Konvencije te suradnje među državama, nevladinim i drugim organizacijama, među ostalim predstavnicima iz zajednica koje su pogođene problemom mina. Sva će djelovanja na razinama osmišljavanja, upravljanja i provedbe uključivati rodne aspekte i aspekte različitosti.
   3.   Kako bi se postigli ciljevi iz stavka 1. Unija podupire sljedeće projekte:

               (a)

               razminiranje: pružanje potpore provedbi mjere III. iz Akcijskog plana iz Maputa, među ostalim olakšavanjem i ojačavanjem nacionalnog planiranja i izvješćivanja u najviše pet pogođenih država stranaka s predstojećim rokovima za razminiranje u 2018., 2019., 2020. i nadalje;

               (b)

               pomoć žrtvama: pružanje potpore provedbi mjera pomoći žrtvama iz Akcijskog plana iz Maputa u najviše pet pogođenih država stranaka. Projektom će se državama strankama pomoći da uvrste aspekte u vezi s pomoći žrtvama iz Akcijskog plana iz Maputa u integriranu politiku povezanu s nacionalnim politikama o ljudskim pravima i pravima osoba s invaliditetom. Cilj projekta jest osnažiti žrtve protupješačkih mina da postanu akteri u vlastitom razvoju;

               (c)

               kako bi se promicala sveopća primjena Konvencije, projektom će se predsjedništvu Konvencije i radnoj skupini na visokoj razini pružiti potpora u uključivanju država koje nisu stranke Konvencije na visokoj razini. Studija o sigurnosti granica započeta na temelju Odluke 2012/700/ZVSP dalje će se razvijati;

               (d)

               uništenje zaliha: potpora provedbi mjera uništenja zaliha iz Akcijskog plana iz Maputa;

               (e)

               kako bi se dokazala predanost Unije i osigurala njezina vidljivost, održat će se uvodno događanje za promicanje ove Odluke i potpore Unije protuminskom djelovanju općenito, a potom će se organizirati završno događanje kako bi se u javnost iznijele aktivnosti utvrđene ovom Odlukom i njihovi ishodi te tako istaknuo doprinos Unije.

         4.   Kako bi se postigli ciljevi iz stavka 1., u Prilogu je naveden detaljan opis mjera koje treba poduzeti.
   Članak 2.
   1.   Visoki predstavnik Unije za vanjske poslove i sigurnosnu politiku („Visoki predstavnik”) odgovoran je za provedbu ove Odluke.
   2.   Tehničku provedbu projekata iz članka 1. stavka 3. izvršava odjel za potporu provedbi Konvencije koji predstavlja Međunarodni centar za humanitarno razminiranje u Ženevi.
   3.   Odjel za potporu provedbi Konvencije obavlja te zadaće u okviru odgovornosti Visokog predstavnika. U tu će svrhu Visoki predstavnik postići potrebne dogovore s Međunarodnim centrom za humanitarno razminiranje u Ženevi.
   Članak 3.
   1.   Financijski referentni iznos za provedbu mjera iz članka 1. stavka 3. iznosi 2 303 274,47 EUR.
   2.   Rashodima koji se financiraju iznosom koji je predviđen u stavku 1. upravlja se u skladu s postupcima i pravilima koji se primjenjuju na opći proračun Unije.
   3.   Komisija nadzire pravilno upravljanje rashodima iz stavka 1. U tu svrhu, sklapa sporazum o financiranju s Međunarodnim centrom za humanitarno razminiranje u Ženevi kojim se propisuje da odjel za potporu provedbi Konvencije treba osigurati vidljivost doprinosa Unije u skladu s njegovom veličinom.
   4.   Komisija nastoji sklopiti sporazum o financiranju iz stavka 3. čim prije nakon stupanja na snagu ove Odluke. Komisija obavješćuje Vijeće o svakoj poteškoći u tom procesu te o datumu sklapanja sporazuma o financiranju.
   5.   Odjel za potporu provedbi Konvencije obavlja zadaću iz članka 2. u skladu s odlukom o jačanju financijskog upravljanja i transparentnosti unutar tog odjela donesenom na četrnaestom sastanku država stranaka Konvencije 2015. (3).
   Članak 4.
   Visoki predstavnik izvješćuje Vijeće o provedbi ove Odluke na temelju redovitih izvješća koja priprema odjel za potporu provedbi Konvencije. Ta izvješća predstavljaju osnovu za evaluaciju koju provodi Vijeće. Komisija pruža informacije o financijskim aspektima provedbe ove Odluke.
   Članak 5.
   Ova Odluka stupa na snagu na dan donošenja.
   Prestaje važiti 36 mjeseci nakon datuma sklapanja sporazuma o financiranju iz članka 3. stavka 3. ili šest mjeseci nakon datuma njezina donošenja, ako se u tom razdoblju ne sklopi sporazum o financiranju.

      Sastavljeno u Bruxellesu 4. kolovoza 2017.

            Za Vijeće

            Predsjednik

         M. MAASIKAS

      (1)  Zajednička akcija Vijeća 2008/487/ZVSP od 23. lipnja 2008. za potporu univerzalizaciji i provedbi Konvencije iz 1997. o zabrani uporabe, stvaranja zaliha, proizvodnje i prijenosa protupješačkih mina i o njihovu uništavanju, u okviru Europske sigurnosne strategije (SL L 165, 26.6.2008., str. 41.).

      (2)  Odluka Vijeća 2012/700/ZVSP od 13. studenoga 2012. u okviru Europske sigurnosne strategije u potpori provedbi Akcijskog plana iz Cartagene za razdoblje 2010.–2014. koji su donijele države članice Konvencije o zabrani uporabe, stvaranja zaliha, proizvodnje i prijenosa protupješačkih mina i njihova uništavanja iz 1997. (SL L 314, 14.11.2012., str. 40.).

      (3)  APLC/MSP.14/2015/L.1 – http://www.apminebanconvention.org/fileadmin/APMBC/MSP/14MSP/ISU_Financing_Decision_Draft_30Nov2015.pdf

      PRILOG
      1.   Cilj
      Doprinijeti sigurnosti ljudi potporom provedbi Akcijskog plana iz Maputa za razdoblje 2014.–2019. koji su države stranke donijele na trećoj revizijskoj konferenciji Konvencije iz 1997. o zabrani uporabe, stvaranja zaliha, proizvodnje i prijenosa protupješačkih mina i o njihovu uništenju („Konvencija”), u okviru Europske sigurnosne strategije i u skladu s odgovarajućim odlukama međunarodne zajednice.
      2.   Opis projekatâ
      2.1.   Razminiranje: potpora za provedbu mjere III. Akcijskog plana iz Maputa, među ostalim nacionalno planiranje i izvješćivanje u najviše pet pogođenih država stranaka
      2.1.1.   Cilj projekta
      Najviše pet država stranaka Konvencije dobiva potporu u provedbi aspekata u vezi s razminiranjem iz Akcijskog plana iz Maputa.
      2.1.2.   Opis projekta

                  —

                  Potpora se putem odjela za potporu provedbi Konvencije pruža za najviše pet država stranaka u obliku olakšavanja dijalogâ nacionalnih dionika. Predstojeći rokovi za razminiranje prihvatljivih država stranaka istječu u 2018., 2019., 2020. i nadalje. Odbor Konvencije za članak 5. Provedba bit će uključen u izbor država stranaka primateljica.

                  —

                  Dijaloge nacionalnih dionika olakšavat će odjel za potporu provedbi Konvencije, u suradnji s dionicima, poput odgovarajućih državnih dužnosnika, predstavnika stanovništva koje je pogođeno problemom mina, donatora za protuminsko djelovanje, među ostalim odgovarajućih subjekata Unije, organizacijâ za razminiranje, Međunarodne kampanje za zabranu protupješačkih mina, agencija Ujedinjenih naroda i Međunarodnog centra za humanitarno razminiranje u Ženevi. Prema potrebi, ti ključni akteri bit će izravno uključeni u provedbu projekta pod uvjetima koji se trebaju izraditi u izjavi o proračunskom učinku. Dijalozi će dovesti do izrade detaljnog završnog dokumenta u kojem će se naglasiti posebne informacije o geografiji preostalih područja kojima je potreban pregled i razminiranje, metodologije za bavljenje preostalim područjima i izazovima koji stoje na putu ispunjenju obveza razminiranja te preporuke o prevladavanju tih izazova, kao i ključne etape za rješavanje utvrđenih izazova. Na razinama osmišljavanja, upravljanja i provedbe, dijalozi nacionalnih dionika uključivat će rodne aspekte i aspekte različitosti.

                  —

                  Poduzet će se daljnje mjere u najviše pet slučajeva kao odgovor na preporuke iz završnih dokumenata. Tim daljnjim mjerama pružit će se dodatna tehnička potpora odjela za potporu provedbi Konvencije (npr. za izradu/ažuriranje nacionalnih planova djelovanja za razminiranje, izradu projektnog prijedloga ili prijedlogâ itd.).

            2.1.3.   Rezultati projekta

                  —

                  Iz dijaloga dionika proizaći će detaljan završni dokument kojim se utvrđuju preostali izazovi, s ciljevima, vremenskim rokovima i preporukama za daljnje djelovanje.

                  —

                  Države stranke odabrane za dijaloge nacionalnih dionika moći će jasno izraziti stanje provedbe Konvencije i Akcijskog plana iz Maputa te poboljšati svoje godišnje izvješćivanje država stranaka o provedbi svojih obveza do utvrđenog roka.

                  —

                  Odabrane države razvit će dobre prakse za izgradnju i poticanje partnerstava, među ostalim s donatorima i organizacijama za razminiranje, kako bi se osigurala njihova potpora naporima za ispunjenje obveza u najkraćem mogućem roku.

                  —

                  Odabrane države moći će jasnije izraziti svoje namjere za ispunjenje obveza iz Akcijskog plana iz Maputa te svoju potrebu za potporom, na primjer za izradu i ažuriranje nacionalnih planova djelovanja za razminiranje, izradu projektnog prijedloga ili prijedlogâ.

            2.1.4.   Korisnici

                  —

                  Države stranke Konvencije koje su u postupku provedbe obveza u vezi s razminiranjem na temelju Konvencije.

                  —

                  Žene, djevojčice, dječaci i muškarci na čije živote utječe postojanje protupješačkih mina ili sumnja o njihovom postojanju, kao i njihove obitelji i zajednice.

                  —

                  Nacionalni stručnjaci koji rade na pitanjima u vezi s razminiranjem.

                  —

                  Države i organizacije koje podržavaju napore razminiranja.

            2.2.   Pomoć žrtvama: potpora provedbi mjera pomoći žrtvama iz Akcijskog plana iz Maputa u najviše pet pogođenih država stranaka
      2.2.1.   Cilj projekta
      U Akcijskom planu iz Maputa navodi se da bi se pomoć žrtvama trebala uključiti u šire nacionalne politike, planove i pravne okvire koji se odnose na prava osoba s invaliditetom, zdravlje, obrazovanje, zapošljavanje, razvoj i smanjenje siromaštva. Projektom će najviše pet država stranka dobiti pomoć za uvrštenje aspekata u vezi s pomoći žrtvama Akcijskog plana iz Maputa u širi kontekst nacionalnih politika o ljudskim pravima i pravima osoba s invaliditetom. Cilj projekta jest osnaživanje onih koji su zadobili povrede od mina ili drugih eksplozivnih naprava rata, preživjelih, neizravnih žrtava, kao što su članovi obitelji osoba koje su poginule od protupješačkih mina, i osoba koje žive u područjima koja su pogođena problemom mina, kako bi postali akteri u vlastitom razvoju. Na razinama osmišljavanja, upravljanja i provedbe, dijalozi nacionalnih dionika uključivat će rodni aspekt i aspekt različitosti u pomoći žrtvama.
      2.2.2.   Opis projekta

                  —

                  Odjel za potporu provedbi Konvencije pružat će potporu u najviše pet pogođenih država stranaka kako bi se održali dijalozi nacionalnih dionika u državama strankama koje su se ili:

                              (a)

                              slabo angažirale po pitanju pomoći žrtvama te bi stoga imale koristi od poticaja da to počnu činiti; ili

                              (b)

                              angažirale se u nastojanju da provedu djelovanja u vezi s pomoći žrtvama Akcijskog plana iz Maputa i imale bi koristi od dijaloga nacionalnih dionika kako bi se promicali napori u provedbi tih djelovanja.

                        Odbor Konvencije za pomoć žrtvama bit će uključen u odabir država stranaka primateljica.

                  —

                  Dijaloge nacionalnih dionika olakšavat će odjel za potporu provedbi Konvencije, u suradnji s ključnim akterima, poput odgovarajućih državnih dužnosnika, donatora, među ostalim odgovarajućih subjekata Unije, agencija Ujedinjenih naroda, Ureda visokog povjerenika Ujedinjenih naroda za ljudska prava, Međunarodne kampanje za zabranu protupješačkih mina i Koalicija protiv kazetnog streljiva i organizacija osoba s invaliditetom. Iz dijaloga nacionalnih dionika proizaći će izrada detaljnog završnog dokumenta, sastavljenog u suradnji s dionicima, u kojem će se utvrditi izazovi i nedostaci provedbe obveza u vezi s pomoći žrtvama Akcijskog plana iz Maputa i izrađene smjernice kako ih prevladati te postaviti ciljevi.

                  —

                  Poduzet će se daljnja mjera u najviše pet slučajeva kao odgovor na preporuke iz završnih dokumenata. Tim daljnjim mjerama može se obuhvatiti pružanje dodatne tehničke potpore odjela za potporu provedbi Konvencije, na primjer za reviziju nacionalnih planova, izradu projektnog prijedloga ili prijedlogâ itd.

                  —

                  Odlukom 2012/700/ZVSP podržala se globalna konferencija „Mostovi među svjetovima” (Bridges between Worlds) koja se održala u Medellinu u Kolumbiji u travnju 2014. koja je za cilj imala unapređenje razumijevanja međunarodne zajednice u pogledu mjesta pomoći žrtvama u širim kontekstima. U okviru daljnjeg postupanja ovom Odlukom omogućit će se da međunarodnu konferenciju za nacionalne stručnjake organizira odjel za potporu provedbi Konvencije, u suradnji s akterima poput Ureda visokog povjerenika UN-a za ljudska prava, odgovarajućih subjekata Unije, Međunarodne kampanje za zabranu protupješačkih mina – Koalicija protiv kazetnog streljiva i organizacijâ osoba s invaliditetom kako bi se istražili izazovi i dobre prakse u integraciji pomoći žrtvama u šire kontekste invaliditeta i razvoja na nacionalnoj razini. Cilj međunarodne konferencije bit će posebice jačanje poveznica s naporima za provedbu Konvencije o pravima osoba s invaliditetom te planiranje postupaka za postizanje ciljeva održivog razvoja UN-a. Međunarodna konferencija nadovezat će se na rad Odbora za pomoć žrtvama Konvencije o zabrani protupješačkih mina i predstavnika drugih relevantnih tijela, kao što su koordinatori pomoći žrtvama Konvencije protiv kazetnog streljiva te Protokola V. o eksplozivnim ostacima rata uz Konvenciju o zabrani ili ograničavanju uporabe određenog konvencionalnog oružja s pretjeranim traumatskim učinkom ili djelovanjem bez obzira na cilj.

            2.2.3.   Rezultati projekta

                  —

                  Iz dijalogâ nacionalnih dionika proizaći će detaljan završni dokument kojim se utvrđuju izazovi i nedostaci kojima će se državama u središtu dijaloga osigurati preporuke i konkretni koraci koje mogu poduzeti kako bi se uhvatile ukoštac s utvrđenim izazovima pri provedbi obveza u vezi s pomoći žrtvama Akcijskog plana iz Maputa.

                  —

                  Završnim dokumentom podržat će se razvoj nacionalne politike i olakšati dijalog i suradnja s donatorima i tijelima za provedbu.

                  —

                  Daljnjim djelovanjima u najviše pet država stranaka za potporu naporima za prevladavanje izazova i nedostataka utvrđenih tijekom dijalogâ nacionalnih dionika doći će do povećanja sposobnosti država stranaka da ispune obveze iz Akcijskog plana iz Maputa, na primjer reviziju nacionalnih planova, izradu projektnog prijedloga ili prijedlogâ itd.

                  —

                  Dijalozima nacionalnih dionika stvorit će se svijest o globalnim naporima i najbolje prakse za rješavanje potreba i jamčenje prava preživjelih putem širih okvira.

                  —

                  Odabrane države u središtu dijaloga moći će jasnije izraziti stanje provedbe Akcijskog plana iz Maputa te izvješćivati o planovima za njegovu provedbu.

                  —

                  Nacionalni stručnjaci koji sudjeluju u međunarodnoj konferenciji bolje će razumjeti mjesto pomoći žrtvama u naporima da se provede Konvencija o pravima osoba s invaliditetom i planiraju postupci za postizanje ciljeva održivog razvoja UN-a.

            2.2.4.   Korisnici

                  —

                  Države stranke Konvencije koje su izvijestile o odgovornosti za znatan broj osoba koje su preživjele eksploziju protupješačke mine.

                  —

                  Žene, djevojčice, dječaci i muškarci koji su žrtve protupješačkih mina i drugih eksplozivnih naprava rata, kao i njihove obitelji i zajednice.

                  —

                  Nacionalni stručnjaci koji rade na pitanjima u vezi s pomoći žrtvama.

            2.3.   Sveopća primjena Konvencije
      2.3.1.   Cilj projekta
      Kako bi se ostvario napredak u sveopćoj primjeni Konvencije, Odlukom će se predsjedništvu Konvencije i radnoj skupini na visokoj razini pružiti potpora u uključivanju država koje nisu stranke Konvencije na visokoj razini. U tom nastojanju utvrđuju se prepreke poštovanju Konvencije kao i rješenja za te prepreke te se prikupljaju ažurirane informacije o stanju ratifikacije i pristupanja.
      2.3.2.   Opis projekta

                  —

                  Radnu skupinu na visokoj razini o sveopćoj primjeni Konvencije podržavat će odjel za potporu provedbi Konvencije, među ostalim osoba na visokoj razini kako bi s čelnicima najviše pet država koje nisu stranke surađivala na ministarskoj ili višoj razini u pogledu pristupanja Konvenciji i/ili poštovanja Konvencije i njezinih normi.

                  —

                  Tražit će se ažurirana stručnost iz prve ruke od država koje nisu stranke Konvencije o preprekama pristupanju kako bi se tim informacijama doprinijelo bitnim dokumentima pripremljenima za četvrtu revizijsku konferenciju u 2019., među ostalim putem sveobuhvatnog izvješća u vezi s postignutim napretkom u pogledu sveopće primjene Konvencije i njezinih normi kao i opsega za daljnji napredak.

                  —

                  Studija o sigurnosti granica započeta na temelju Odluke 2012/700/ZVSP dalje će se razviti, u suradnji s partnerima poput Ženevskog centra za sigurnosnu politiku ili Ženevskog centra za demokratsku kontrolu oružanih snaga, u instrument za sveopću primjenu usmjeren na države koje protupješačke mine i dalje smatraju nužnim alatom za sigurnost granica.

            2.3.3.   Rezultati projekta

                  —

                  Najviše pet država koje nisu stranke Konvencije sastat će se na ministarskoj ili višoj razini u vezi s poštovanjem Konvencije.

                  —

                  Pribavit će se ažurirano znanje o politikama u vezi s protupješačkim minama država koje nisu stranke Konvencije. Te će se informacije upotrijebiti u pripremi bitnog dokumenta za četvrtu revizijsku konferenciju, među ostalim putem sveobuhvatnog izvješća u vezi s postignutim napretkom u ostvarenju cilja sveopće primjene Konvencije kao i opsega za daljnji napredak.

                  —

                  Daljnjim djelovanjima koja će proizići iz posjeta Radne skupine na visokoj razini doći će do novog poleta u aktivnostima zagovaranja koje provode države stranke Konvencije i nevladine organizacije.

                  —

                  Povećano znanje prikupit će se i sastaviti u publikaciji u kojoj će se rješavati pitanje najčešće primijećenih prepreka pristupanju Konvenciji i koja se može upotrijebiti za potporu naporima za sveopću primjenu.

                  —

                  Ostvarit će se napredak u smjeru pristupanja Konvenciji i/ili prihvaćanja njezinih normi u državama koje nisu stranke Konvencije, a s kojima se surađuje.

            2.3.4.   Korisnici

                  —

                  Države, koje nisu države stranke, koje još nisu ratificirale, odobrile, prihvatile Konvenciju niti joj pristupile.

                  —

                  Države stranke Konvencije te nevladine i međunarodne organizacije koje su uključene u napore za promicanje sveopće primjene Konvencije.

            2.4.   Uništenje zaliha: potpora provedbi mjera uništenja zaliha iz Akcijskog plana iz Maputa
      2.4.1.   Cilj projekta
      Pomoći državama strankama koje bilježe prepreke u ostvarivanju obveza Konvencije o uništenju zaliha, kako bi ih prevladale.
      2.4.2.   Opis projekta
      Odjel za potporu provedbi Konvencije djelovat će s ciljem utvrđivanja ključnih izazova i mogućih rješenja za dovršetak napora za uništenje zaliha u državama u kojima se za to bliže rokovi ili koje su propustile rokove za uništenje zaliha.
      2.4.3.   Rezultati projekta
      Stjecanje novih saznanja o stanju i izazovima za dovršetak napora za uništenje zaliha.
      2.4.4.   Korisnici
      Države stranke Konvencije koje su u postupku provedbe obveza u vezi s uništenjem zaliha na temelju Konvencije.
      2.5.   Dokazivanje predanosti Europske unije
      2.5.1.   Cilj projekta
      Pokazana je trajna predanost Unije i njezinih država članica Konvenciji te provedbi Akcijskog plana iz Maputa, kao i njihova potpora državama strankama u postupku provedbe ključnih obveza na temelju Konvencije.
      2.5.2.   Opis projekta

                  —

                  Održat će se uvodno događanje za promicanje ove Odluke i potpore Unije protuminskom djelovanju općenito, a potom će se organizirati završno događanje kako bi se u javnost iznijele aktivnosti utvrđene ovom Odlukom i njihovi ishodi te tako istaknuo doprinos Unije.

                  —

                  Na internetskim stranicama Konvencije, putem platformi društvenih medija kao i u nacionalnom i međunarodnom tisku za vrijeme provedbe Odluke istaknut će se informacije o aktivnostima iz ove Odluke te o predanosti Unije provedbi Konvencije.

                  —

                  Osigurat će se komunikacijski materijal, na primjer posteri, oglašavanje, videosnimke, promidžbeni materijal, i staviti na raspolaganje uključenim dionicima i partnerima.

            2.5.3.   Rezultati projekta

                  —

                  Dužnosnici Unije i njihove države članice bit će upoznati s ovom Odlukom i s time kako ona može biti povezana s njihovim radom.

                  —

                  Predanost Unije Konvenciji i protuminskom djelovanju općenito bit će u središtu pozornosti usmjerene na države stranke Konvencije i globalnu publiku zainteresiranu za sigurnost ljudi općenito.

                  —

                  Povećat će se osviještenost o ciljevima Konvencije i Akcijskog plana iz Maputa.


title: 92/396/EEZ: Odluka Vijeća od 20. srpnja 1992. o sklapanju Međunarodnog sporazuma o prirodnom kaučuku iz 1987.

text:
               11/Sv. 110

               HR

               Službeni list Europske unije

               78

         31992D0396

               L 219/56

               SLUŽBENI LIST EUROPSKE UNIJE

         ODLUKA VIJEĆA
   od 20. srpnja 1992.
   o sklapanju Međunarodnog sporazuma o prirodnom kaučuku iz 1987.
   (92/396/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegove članke 113. i 116.,
   uzimajući u obzir prijedlog Komisije,
   budući da je Međunarodni sporazum o prirodnom kaučuku iz 1987. dogovoren u okviru integriranog Programa za sirovine (Rezolucija 93 (IV) donesena na četvrtoj Konferenciji Ujedinjenih naroda o trgovini i razvoju), privremeno stupio na snagu 29. prosinca 1988.;
   budući da su Zajednica i većina njezinih država članica obavijestile o svojoj privremenoj primjeni Sporazuma 22. prosinca 1988.;
   budući da je cilj Međunarodnog sporazuma o prirodnom kaučuku iz 1987., između ostalog, doprinijeti stabilizaciji cijena prirodnog kaučuka bez narušavanja dugoročnih tržišnih trendova te ostvariti uravnotežen rast između ponude tog proizvoda i potražnje za njim;
   budući da je Međunarodno vijeće za prirodni kaučuk, kako bi članicama koje Sporazum primjenjuju privremeno omogućilo da ga ratificiraju, prihvate ili odobre, produljilo rok za polaganje takvih isprava do 31. prosinca 1992.;
   budući da su sve države članice izrazile namjeru primjenjivati Sporazum;
   budući da bi Sporazum trebalo odobriti;
   budući da bi Zajednica i njezine države članice trebale istodobno obavijestiti glavnog tajnika Organizacije ujedinjenih naroda o svojem prihvatu Sporazuma,
   ODLUČILO JE:
   Članak 1.
   Međunarodni sporazum o prirodnom kaučuku iz 1987. odobrava se u ime Europske ekonomske zajednice.
   Europska ekonomska zajednica i njezine države članice istodobno, a najkasnije do 31. prosinca 1992., polažu kod glavnog tajnika Organizacije ujedinjenih naroda svoje isprave o ratifikaciji, prihvatu ili odobrenju.
   Tekst Sporazuma priložen je Odluci 88/107/EEZ (1).
   Članak 2.
   Predsjednika Vijeća ovlašćuje se odrediti osobu ovlaštenu za polaganje isprave o odobrenju u ime Zajednice.

      Sastavljeno u Bruxellesu 20. srpnja 1992.

            Za Vijeće

            Predsjednik

         D. HURD

      (1)  SL L 58, 3.3.1988., str. 18.


title: Odluka Komisije (EU) 2017/1246 оd 7. lipnja 2017. o potvrđivanju sanacijskog programa za društvo Banco Popular Español S.A. (priopćeno pod brojem dokumenta C(2017) 4038)

text:
               11.7.2017

               HR

               Službeni list Europske unije

               L 178/15

         ODLUKA KOMISIJE (EU) 2017/1246
   оd 7. lipnja 2017.
   o potvrđivanju sanacijskog programa za društvo Banco Popular Español S.A.

         (priopćeno pod brojem dokumenta C(2017) 4038)

   (Vjerodostojan je samo tekst na engleskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 806/2014 Europskog parlamenta i Vijeća od 15. srpnja 2014. o utvrđivanju jedinstvenih pravila i jedinstvenog postupka za sanaciju kreditnih institucija i određenih investicijskih društava u okviru jedinstvenog sanacijskog mehanizma i jedinstvenog fonda za sanaciju te o izmjeni Uredbe (EU) br. 1093/2010 (1), a posebno njezin članak 18. stavak 7. drugi podstavak,
   budući da:

               (1)

               Jedinstveni sanacijski odbor 7. lipnja 2017. u 5.13 dostavio je Komisiji sanacijski program za društvo Banco Popular Español S.A. u skladu s člankom 18. stavkom 7. Uredbe (EU) br. 806/2014.

               (2)

               U sanacijskom programu Jedinstveni sanacijski odbor navodi da su u pogledu društva Banco Popular Español S.A. ispunjeni svi uvjeti za sanaciju utvrđeni u članku 18. stavku 1. prvom podstavku Uredbe (EU) br. 806/2014 te ocjenjuje razloge zbog kojih je mjera sanacije nužna radi javnog interesa.

               (3)

               Sanacijskim programom, u skladu s člankom 18. stavkom 6. Uredbe (EU) br. 806/2014, društvo Banco Popular Español S.A. podvrgava se sanacijskom postupku te se određuje primjena instrumenta prodaje poslovanja na instituciju u sanaciji. Usto se u sanacijskom programu navode razlozi zbog kojih su svi ti elementi primjereni.

               (4)

               Komisija se slaže sa sanacijskim programom. Posebno se slaže s razlozima koje je iznio Jedinstveni sanacijski odbor zbog kojih je sanacija nužna radi javnog interesa u skladu s člankom 5. Uredbe (EU) br. 806/2014.

               (5)

               Stoga bi trebalo potvrditi sanacijski program kako ga je dostavio Jedinstveni sanacijski odbor,

         DONIJELA JE OVU ODLUKU:
   Članak 1.
   Potvrđuje se sanacijski program za društvo Banco Popular Español S.A.
   Članak 2.
   Ova je Odluka upućena Jedinstvenom sanacijskom odboru.

      Sastavljeno u Bruxellesu 7. lipnja 2017.

            Za Komisiju

         Valdis DOMBROVSKIS

            Potpredsjednik

      (1)  SL L 225, 30.7.2014., str. 1.